text: РЕГЛАМЕНТ ЗА ИЗПЪЛНЕНИЕ (ЕС) № 822/2014 НА КОМИСИЯТА
  от 28 юли 2014 година
  за предоставяне на дерогация от Регламент (ЕИО) № 2454/93 във връзка с правилата за произход по схемата от общи тарифни преференции по отношение на велосипеди, произведени в Камбоджа, що се отнася до използването при кумулация на велосипедни части с произход от Малайзия
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално член 247 от него,
  като взе предвид Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2), и по-специално член 89, параграф 1, буква б) от него,
  като има предвид, че:
  (1)
  С Регламент (ЕС) № 978/2012 на Европейския парламент и на Съвета (3) за прилагане на схема от общи тарифни преференции, от 1 януари 2014 г. Европейският съюз предостави общи тарифни преференции на Камбоджа.
  (2)
  С Регламент (ЕИО) № 2454/93 на Комисията (4) се въвежда определение на понятието „продукти с произход“, което да се използва за целите на схемата за общи тарифни преференции (ОСП). В посочения регламент се предвижда възможността при някои точно определени обстоятелства на държавите - бенефициери по ОСП, да се предоставят дерогации от това определение. Разпоредбите за регионална кумулация съгласно Регламент (ЕИО) № 2454/93 бяха изменени с Регламент за изпълнение (ЕС) № 530/2013, в който се пояснява, че регионалната кумулация може да се прилага само в една и съща регионална група от държави, които към момента на износа за ЕС са бенефициери по ОСП. Измененията, въведени чрез Регламент за изпълнение (ЕС) № 530/2013, се прилагат от 1 януари 2014 г.
  (3)
  На 15 май 2013 г. Камбоджа подаде искане за преходен период, през който камбоджанската промишленост за производство на велосипеди да продължи да се ползва от правото при определяне на произхода на велосипедите от позиция 8712 по ХС, които Камбоджа изнася за ЕС, частите с произход от Малайзия и Сингапур да се считат за материали с произход от Камбоджа по силата на регионалната кумулация съгласно схемата за ОСП, считано от 1 януари 2014 г. - датата, от която се прилагат изменените разпоредби за регионална кумулация.
  (4)
  Производството на велосипеди в Камбоджа се разраства, но отрасълът като цяло продължава да бъде слаб и в голяма степен зависи от доставките на части с произход от съседни държави, които са били бенефициери по ОСП и са принадлежали към същата регионална група за кумулация, и по-специално Сингапур и Малайзия.
  (5)
  С писмо от 9 август 2013 г. Комисията поиска от Камбоджа допълнителна информация. На 26 септември 2013 г. Камбоджа изпрати отговор на това искане, в резултат на което нейното заявление се счита за пълно.
  (6)
  Считано от 1 януари 2014 г., Сингапур вече не отговаря на условията по ОСП и не е държава - бенефициер по ОСП, поради което възможността за кумулация с другите държави от регионална група I за кумулация отпада. Считано от 1 януари 2014 г., Малайзия вече не е държава - бенефициер по ОСП, но остава в списъка на държавите, отговарящи на условията по ОСП.
  (7)
  Вследствие на това от 1 януари 2014 г. велосипедните части с произход от Сингапур и Малайзия не могат да се считат с произход от Камбоджа в рамките на регионалната кумулация, поради което Камбоджа не е в състояние да спази правилото за произход, приложимо за този продукт спрямо най-слабо развитите държави (позиция 8712 по ХС). Това правило позволява да се използват до 70 % материали без произход, но на практика делът на материалите без произход в някои от велосипедите, сглобявани в Камбоджа, би превишил посоченото ограничение.
  (8)
  В искането си до Комисията Камбоджа представи планове за насърчаване на производителите на велосипедни части да инвестират в страната през следващите три години с цел нейната промишленост да се ориентира към по-голяма независимост спрямо доставките, както и да се изгради местна промишленост, която да доставя материали с произход за производството на велосипеди. Камбоджанските органи смятат, че за да се запази жизнеспособността на промишлеността в краткосрочен план, междувременно производителите в Камбоджа все още трябва да разчитат на използването на велосипедни части съгласно правилата за регионална кумулация, за целите на износа за ЕС по схемата на ОСП.
  (9)
  С оглед на това Камбоджа иска дерогация за срок от три години, за да има достатъчно време да се подготви за спазването на правилата за придобиване на произход.
  (10)
  Предвид представените от Камбоджа пояснения, за да ѝ се даде възможност за действителна консолидация на промишлеността за производство на велосипедни части, не е необходимо на държавата да се предоставя неограничена дерогация. Ето защо в дерогацията следва да се предвиди ограничение върху количествата велосипеди с произход от Камбоджа и изнасяни от нея. Това ограничение следва да бъде под формата на квота, количествата по която постепенно да намаляват през тригодишния срок на действие на дерогацията. Количествата са определени въз основа на моделите велосипеди, за които държавата се нуждае от дерогация, за да достигне горепосочения праг от 70 %, и следва да се управляват в съответствие с Регламент (ЕИО) № 2454/93.
  (11)
  С цел да се осигури ефикасно наблюдение на действието на дерогацията, е необходимо да се определи задължение за органите на Камбоджа да съобщават редовно на Комисията подробна информация за сертификатите за произход формa A, издадени в рамките на дерогацията.
  (12)
  Дерогацията следва да се отнася до продукти от позиция 8714 по ХС с произход от Малайзия.
  (13)
  Мерките, предвидени в настоящия регламент, са в съответствие със становището на Комитета по Митническия кодекс,
  ПРИЕ НАСТОЯЩИЯ РЕГЛАМЕНТ:
  Член 1
  1. Чрез дерогация от член 86, параграф 2, буква а), подточка i) от Регламент (ЕИО) № 2454/93 Камбоджа има право да използва велосипедни части от позиция 8714 по ХС с произход от Малайзия в съответствие с правилата за произход, посочени в част I, дял IV, глава 2, раздел 1 от Регламент (ЕИО) № 2454/93, в рамките на кумулацията на произход за производството на велосипеди от позиция 8712 по ХС.
  2. Доказателствата за произход за тези части се изготвят по начина, посочен в част I, дял IV, глава 2, раздел 1А от Регламент (ЕИО) № 2454/93.
  Член 2
  Дерогацията, предвидена в член 1, се прилага за велосипеди от позиция 8712 по ХС, изнасяни от Камбоджа и декларирани за допускане за свободно обращение в ЕС през периода от 29 юли 2014 г. до 31 декември 2016 г., до количествата, определени в приложението.
  Член 3
  Количествата, определени в приложението към настоящия регламент, се управляват в съответствие с членове 308а, 308б и 308в от Регламент (ЕИО) № 2454/93.
  Член 4
  В клетка 4 на сертификатите за произход формa А, издадени от компетентните органи на Камбоджа съгласно настоящия регламент, се вписва следната заверка:
  „Derogation - Commission Implementing Regulation (EU) No 822/2014“
  До края на месеца, следващ всяко календарно тримесечие, компетентните органи на Камбоджа изпращат на Комисията тримесечна справка за количествата, за които са издадени сертификати за произход формa А съгласно настоящия регламент, както и серийните номера на тези сертификати.
  Член 5
  Компетентните органи на Камбоджа се задължават да вземат всички необходими мерки, за да гарантират спазването на членове 1 и 4 от настоящия регламент, както и да създадат и поддържат административни структури и системи, осигуряващи правилното прилагане на настоящата дерогация и административното сътрудничество с органите на Малайзия и на държавите членки, както е посочено в част I, дял IV, глава 2, раздел 1А от Регламент (ЕИО) № 2454/93.
  Член 6
  Настоящият регламент влиза в сила в деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 28 юли 2014 година.